Regeringen vil nu bremse nedskæringerne på Skat.

Skatteminister Karsten Lauritzen (V) vil på et pressemøde fredag præsentere en storstilet plan, som skal rette op på skandaleramte Skat.

Men TV 2 kan allerede nu erfare, at regeringen lægger op til at tilføre Skat ekstra 7 milliarder kroner frem mod 2020. Det er den første saltvandsindsprøjtning, Skat har fået længe. Styrelsen har gang på gang været udsat for massive besparelser.

Siden 2006, hvor der var over 9.000 ansatte i Skat, er der blevet skåret 4.000 stillinger væk. Det er den udvikling, regeringen nu lægger op til at bremse.

1.000 flere medarbejdere i 2020

Den nye plan vil betyde, at der i 2020 vil være 1.000 flere medarbejdere i Skat end i dag. Havde regeringen ikke gjort noget, ville der i 2020 have været 1.000 færre medarbejdere på skatteområdet.

Så sent som i marts foreslog Enhedslisten, at der skal ansættes mindst 1.000 medarbejdere i Skat over de kommende år.

De nye medarbejdere kommer til at arbejde i et helt nyindrettet skatteområde. Skat, som vi kender styrelsen i dag, vil blive nedlagt, samtidig med at et antal nye styrelser vil komme til. Disse skal stå for hver deres område.

Der vil eksempelvis blive oprettet en ny styrelse, der skal håndtere ejendomsvurderinger. erfarer TV 2.

Og endelig skal nogle af pengene bruges på nye it-systemer.

Regeringen lægger op til at finde de syv milliarder kroner i forbindelse med 2025-forhandlingerne.